সাপ্তাহিক ‘দেশে বিদেশে’তে লেখা মীজান রহমানের ‘বিশ্ব নাগরিক ও অবগুণ্ঠন’ প্রবন্ধটি রীতিমত হৈ চৈ ফেলে দিয়েছিল। অটোয়া থেকে মশিউর রহমান নামের এক লোক প্রতিবাদ লিপি পাঠিয়েছিল দেশে বিদেশের পত্রিকায়। মশিউর রহমানের মত কিছু লোকের ভুল ভাঙ্গতে অনেককেই সেদিন মতামতের পাতাতে লিখতে হয়েছিল। তাদের অন্যতম হলেন লেখক গবেষক হাসান মাহমুদ। নভেম্বর ২০, ১৯৭৭ সালে তিনি লিখেছিলেন, “বিশ্ব নাগরিক ও অবগুণ্ঠন আবারো পড়লাম... না পর্দা প্রথা বা ইসলাম চর্চা-কারীদের প্রতি কোন ব্যাঙ্গ খুঁজে পেলাম না.. লেখক বরং বলতে চেয়েছেন অন্ধকারে আটকে পড়া মানসিকতার, চেতনার কথা। তথ্যের ভিত্তিতে বিশ্বাস গড়ে ওঠার বদলে বিশ্বাস অনুযায়ী তথ্য ব্যবহার করার কথা। বোরখা একটা রূপক মাত্র। লেখক বলতে চেয়েছেন কুয়োর ব্যাঙের মত মন-মানসিকতার কথা, যেখানে জ্ঞানের আলোর প্রবেশ নিষেধ। আমিতো ভাই এমনই বুঝেছি লেখাটা পড়ে। এ বুঝাটা ভুলও হতে পারে, তবে অন্য বন্ধুদেরও দেখলাম একই মত। সবশেষে বলি, লেখক অঙ্কের মাষ্টার। আমাদের দীনতা, সাংস্কৃতিক সংকট, বুড়ো বয়সের সমস্যাগুলো, আইডেন্টিটি ক্রাইসিস এর ওপর কথাশিল্পীর কলমে কিছু দিচ্ছেন বলেই তো বিশাল উত্তর আমেরিকার জননন্দিত লেখক হয়েছেন। আমরা সবাই তাঁর লেখা পড়ি, আগ্রহের সাথেই পড়ি। যদি দু’একটা জায়গায় আমার-আপনার সাথে তাঁর মত নাই মেলে, তবে সেটা নিয়ে এত রাগ করার দরকার কি”?